EFORL มั่นใจปี 58 รายได้ทะลุเป้า 4.2 พันลบ.ดัน”วุฒิศักดิ์”เข้าตลาดหุ้นปี 59
EFORL มั่นใจปี 58 รายได้ทะลุเป้า 4.2 พันลบ.ดัน"วุฒิศักดิ์"เข้าตลาดหุ้นปี 59
18 ส.ค. 2558

นายธีรวุทธิ์ ปางวิรุฬห์รักข์ ประธานเจ้าหน้าที่บริหาร บริษัท อี ฟอร์ แอล เอม จำกัด (มหาชน) หรือ EFORL เปิดเผยว่า บริษัทยังยืนยันเป้าหมายรายได้รวมปี 58 ที่จะเติบโต 4,200 ล้านบาท หรืออาจจะมากกว่าเล็กน้อย ถึงแม้ว่าปี 2558 ภาพรวมเศรษฐกิจในประเทศจะไม่คึกคัก แต่ธุรกิจด้านสุขภาพและความงาม โดยเฉพาะธุรกิจด้านการจำหน่ายอุปกรณ์และเครื่องมือแพทย์ถือเป็นธุรกิจที่มีความจำเป็นต่อการพัฒนาคุณภาพชีวิตได้รับผลกระทบไม่มากนัก
ธุรกิจด้านสุขภาพและความงามยังมีแนวโน้มเติบโตดีแม้เศรษฐกิจชะลอ ปีนี้มีรายจ่ายดอกเบี้ยจากเงินกู้ยืมทำธุรกรรมซื้อ”วุฒิศักดิ์ คลินิก” แต่แนวโน้มปี 59 สดใส ตัวเบาปลอดภาระดอกเบี้ย หลังเดินหน้านำ”วุฒิศักดิ์ คลินิก”เข้าตลาดหุ้นตามแผน
สำหรับผลการดำเนินงานในช่วง 6 เดือนของปี 58 ของบริษัทและบริษัทย่อยโดยรวมเติบโตอย่างโดดเด่น โดยมีรายได้รวม 2,283 ล้านบาท เพิ่มขึ้น 406% เมื่อเทียบกับงวดเดียวกัน ซึ่งเป็นรายได้จากการขายจำนวน 885 ล้านบาท เพิ่มขึ้น 104% รายได้จากการให้บริการ จำนวน 1,399 ล้านบาท เพิ่มขึ้น 7,663% เมื่อเทียบกับงวดเดียวกันของปีก่อน ซึ่งมาจากการให้บริการของกลุ่มธุรกิจบริการความงาม ในบริษัท วุฒิศักดิ์ คลินิก อินเตอร์กรุ๊ป จำกัด
งวด 6 เดือน สิ้นสุด วันที่ 30 มิ.ย.58 บริษัทจึงมีกำไรสุทธิ 153 ล้านบาท เพิ่มขึ้น 54% เมื่อเปรียบเทียบกับงวดเดียวกันของปีก่อน และหากพิจารณาผลประกอบการเฉพาะรายไตรมาสสำหรับในไตรมาสที่ 2 ที่ลดลงเมื่อเปรียบเทียบกับไตรมาสที่ 1 ของปีนี้สืบเนื่องจากมีรายการค่าใช้จ่ายที่เกี่ยวข้องกับการส่งเสริมการขายที่ต้องลงทุนเพื่อผลของยอดขายในไตรมาสถัดไปค่อนข้างสูง